السعودية، رسميا لمملكة لعربية السعودية هي بلاد ف لغرب ديال آسيا، واخدة لأغلبية ديال شبه لجزيرة لعربية، و أكبر دولة ف الشرق لأوسط من ناحية لمساحة. تايحدّوها من الشمال لعراق و لأردن، من الشرق لكويت و قطر و لإمارات و لبحرين، من لجنوب ليامان و سلطنة عمان، و من لغرب لبحر لحمر. السعودية واخدة سميّتها من لعائلة ديال آل سعود، اللي حاكمة لبلاد من 1932. قبل كانت سميتها مملكة لحجاز و نجد، و حكموها بزاف د لبدان ف التاريخ منها لأمويين و لعباسيين و لفاطميين و الدولة لعتمانية. لبلاصة اللي السعودية دابا معروفة ف لعالم حيت هي لبلاصة اللي خرج منها لإسلام، و تولد و عاش فيها النبي محمد. بزاف د لبلايص مهمة ف لإسلام (بحال مكة و لمدينة، و لكعبة) جات ف السعودية، و تيجيو ليها الناس اللي باغين يمشيو للحج ولاّ لعمرة من لعالم كلّو. هادشي تيخلي السعودية بلاد عندها بلاصة مهمة، و تادخّل بزاف د الربح من هادشي (12 مليار دولار ف لعام). تيسكنو ف السعودية تقريبا 34.2 مليون د الناس، و لعاصمة ديالها هي الرياض. اللغة الرسمية د لبلاد هي لعربية، و لفلوس اللي تاتخدّم هي الريال السعودي.